《蛮庄用少陵白沙渡韵》
清代·马维翰

蚁缘转山腰，千尺耸埼岸。板屋数十家，衣装杂蕃汉。

问之曰蛮庄，邮程未及半。木杪出旌竿，前驱隔林唤。

水深泥滑滑，日澹风漫漫。修樾荫垂藤，点点牛羊散。

星火迫挽输，鱼贯人影乱。傥非幸有秋，箸画徒永叹。

作者简介：（1693—1740）清浙江海盐人，字默临，又字墨麟，号侣仙。康熙六十年进士。雍正间从部郎擢四川建昌道，忤总督，诬以过失，解职入都质审。乾隆帝即位，授江南常镇道。诗文精悍，以纵横排奡为长。有《墨麟诗集》、《旧雨集》。